તમાચો પડે એટલે ગાલ લાલ થઈ જાય એવી માન્યતા પ્રચલિત છે. આ માન્યતા ‘તમાચો મારીને ગાલ લાલ રાખવો’ એ ગુજરાતી રૂઢિપ્રયોગ કે જેનો વૈજ્ઞાનિક આધાર નથી એનાં કારણે પડી છે. બાકી અમે એવું જોયું છે કે જે ઉજળા વાને હોય એવાનાં ગાલે તમાચો પડે તો જ ગાલ લાલ થાય છે, બાકી શાહબુદ્દીન ભાઈના વનેચંદને લાફો પડે તો એનાં ગાલના રંગમાં કોઈ ફેરફાર ન થાય. પાછું આ ગાલ લાલ થાય તેવાં તમાચા મારવા માટે પરિસ્થિતિ અનુકૂળ જોઈએ કારણ કે જો ચાર આંગળીઓ અને અંગૂઠો યોગ્ય સ્થિતિમાં હોય અને તમાચો ખાનાર પણ પેલો ધોલ મારી રહે ત્યાં સુધી હજામત કરાવવા બેઠો હોય એમ પોતાનો ચહેરો સામેવાળાને હવાલે કરીને બેઠો ના હોય તો તમાચો વાગતો જ નથી. આમાં મારનારનો ગુસ્સો અને નિર્ધાર પણ ભાગ ભજવે છે. આમ આટલા બધાં સંજોગોનો સુભગ સમન્વય થાય તો ગાલ લાલ થાય છે. પડોસન ફિલ્મમાં સુનિલ દત્ત સાયરા બાનુની પાછળ પાછળ હાથ ઉંચો કરી લાફો મારવા દોડે છે, પણ સાયરાનાં વોટર પાવર બોલે તો આંસુની શક્તિ આગળ હારીને છેવટે લાફો મારી નથી શકતો! બાકી આ ગુજરાતી રુઢિપ્રયોગમાં કહ્યું છે તેવું જાતે તમાચો મારીને ગાલ લાલ રાખવાનું કામ અમને તો અતિ દુષ્કર લાગે છે!